Foto: Index, Video: Dario Dalmacija

DRAGO PRGOMET pomeo je protukandidate kada se kandidirao za potpredsjednika HDZ-a. Mnogi su ga već vidjeli kao mogućeg kandidata za predsjednika države i ukazivali na njegove prednosti pred Ivom Josipovićem. Hvalili su ga i s umjerene ljevice i s umjerene desnice. No, u Karamarkovom HDZ-u nije dugo ostao. Morao je otići jer je previše inzistirao na reformi i demokratizaciji stranke, a sve je kulminiralo njegovom blagom kritikom prosvjeda pred Ministarstvo branitelja. Činilo se da će na izbore izaći sam, ali ipak se priključio novoosnovanoj stranci Most koju je pokrenuo gradonačelnik Metkovića Božo Petrov.

Prema anketama Most je treća politička snaga u državi i čini se da se bez njih neće moći sastaviti vlast. Ne otkrivaju s kime bi radije koalirali, ali između redova se može pročitati da se ni sami ne slažu oko toga, kao ni oko mnogih drugih pitanja. Iako uživaju veliku potporu birača u stranci nema jakih kohezijskih sila i lako bi im se moglo dogoditi da postignu znatan uspjeh i da se nakon toga raspadnu.



Kandidirate se na listi Mosta. Kako je išao vaš put od potpredsjednika HDZ-a do kandidata jedne male i nove stranke?

Razlozi izlaza iz HDZ-a su sada već svima jasni. U trenutku kad jednostavno ne prepoznajete to kao dobar projekt, ne želite više sudjelovati o tome. Prijedlozi vodstvu stranke nisu prihvaćana i smatrao sam da je najpoštenije da izađem iz HDZ-a bez obzira na moguće benefite od ostanka. Načela prije svega.

Kako ste onda došli u Most?

Razgovori s Mostom, su počeli nakon mog izlaska iz HDZ-a. Još prošle godine sam tu političku platformu istaknuo kao nešto dobro, nešto novo, nešto vjerodostojno, nešto što Hrvatskoj treba. Prepoznate ljude, prepoznate njihovu vjerodostojnost i kvalitetu. Prepoznate njihova načela kao svoja načela i rezultat je zajednički izlazak na izbore.

U Mostu su svoje mjesto našli ljudi koji su, poput vas, bili visoko u hijerarhiji HDZ ili bliski HDZ-u kao savjetnici. Je li to nekakva rezervna opcija, nekakav HDZ light?

Ne. Mi nismo ničiji trojanski konj. U Most postoje ljudi koji u svjetonazorskom smislu nisu vrlo često na istim stajalištima. To i jest naša prednost. Mi ne želimo uniformiranu političku priču. Dapače, želimo sučeljavanje ideja unutar vlastite političke opcije. Ne govorim stranke, jer ovo je doista jedna politička platforma koju čine ljudi koje slobodno možemo smjestiti u desni centar, centar, pa i lijevi centar. Mi se i obraćamo biračima kojima nije najbitnije je li Drago Prgomet desnije ili ljevije nego tko je Darko Prgomet, kakve poruke šalje i kakve poruke šalje cijela platforma. Nismo nikakva light opcija niti ičiji sateliti. Niti HDZ-ovi, niti SDP-ovi.

Iz ovog što ste rekli ja bih opisao Most kao platformu bez ideologije.

Ne, ne. Ideologije mora biti.

Koja je onda ideološka platforma Mosta?

Teško je govoriti o političkoj platformi ako nemate svjetonazora ili ako nemate ideologije. Ja bih to definirao kao prihvatljivo i što pripada građanskoj političkoj opciji temeljenoj na dijalogu, n razumijevanju i prihvaćanju različitosti. Mi možemo pomiriti različitosti unutar nekih tema koje ideološki nisu jednake kod svih. Ja ne volim to podjelu na centar, lijevo i desno. Mi smo doista centar građanske ideje i oni koji dolaze s blagog lijevog i blagog desnog centra mogu se prepoznati u našoj platformi.

Možete li prepoznati neku stranku koja je trenutno u Hrvatskoj blago desno. Čini se da se ideološka podjela u Hrvatskoj jako zaoštrava između ljevice i desnice.

Teško je uopće definirati koliko su u nekim segmentima stranke lijevo ili desno, pogotovo ako govorimo o gospodarskom programu i odnosu prema socijali. U ideološkom smislu već možemo govoriti o pozicioniranoj ljevici i desnici. HDZ je apsolutno desna stranka koja je bojim se odustala od pokušaja da se približi biračima centra i ljevica s liberalnim vrijednostima je dobro zastupljena u SDP-u.

Sve ankete pokazuju da bi Most mogao biti taj jezičac na vagi, odnosno Most kao put koji bi mogao jednu od velikih stranaka odvesti do vlasti. Koji je od dva velika bloka vama prihvatljiviji?

Niste me pitali, ali ću vam dati jedan odgovor na pitanje koje me često pitaju, a to je kome uzimamo birače. Ni jednoj, ni drugoj. Mi pokušavam animirati birače kojima je manje bitna podjela na lijevo i desno i koji su uglavnom apstiniraju. Mi ne uzimamo birače nikome i vjerujem da će oni na dan izbora postati toga jako svjesni. Ostat će na onome što su uvijek imali, a sve ono novo i sve ono što želi promjene će dati glasove Mostu kao jedinoj alternativi ovom političkom bipolaritetu. Na izborima sudjelujemo da bismo pobijedili.

Dobro, ali ipak treba biti realan. Nema tih koji apstiniraju na izborima toliko i teško se možete nadati da ćete ih baš sve do jednog izvući na izbore i dobiti glasove svih njih.

Prije dva tjedna kada se govorilo o realnoj snazi Mosta govorilo se da imamo dobru priliku postati parlamentarna stranka. Danas već govorimo da ćemo imati i do deset mandata. Do izbora ćemo govoriti o realnoj opciji da to bude jaka politička snaga u Hrvatskom Saboru. Imamo takav primjer u Sloveniji. Miro Cerar je napravio stranku trideset dana prije izbora i osvojio većinu.

Vi zaista vjerujete da do izbora možete od deset mandata doći do 75 ili 76?

Ne, ja vjerujem u nešto drugo. Vjerujem da će građani prepoznati ovo ozbiljnu političku priču. Potpuno sam uvjeren da će rezultat biti puno bolji nego što ankete pokazuju. One su već sada dobre, a stare su desetak dana. Dopustit ćete nam da kao i svaka politička stranka idemo na njih s vjerom da ćemo ponuditi svoju ekipu za vođenje države. Mi od odgovornosti za vođenje države ne bježimo. Ne kandidiramo se da budemo vječita oporba. Da smo to htjeli sjedili bismo po kafićima i kritizirali sve i svašta.

Lijepo je biti samouvjeren. Ako budete u prilici formirati vladu koji biste resor poželjeli za sebe?

Nismo razgovarali o tome niti ćemo o tome razgovarati dok ne dobijemo konačne rezultate izbora. Bitno je da Most ima niz izvrsnih ljudi koji bez većih problema mogu preuzeti odgovornost za određene resore. Svi oni imaju uspješne karijere i zaokruženi su i kao ljudi i kao stručnjaci. Najmanji je problem gdje ću ja biti.

Tekst se nastavlja ispod oglasa

Zašto se političari u Hrvatskoj plaše reći: Ja sebe vidim na mjestu ministra znanosti. Hrvatska ima s time jako neugodno iskustvo. Sadašnja vlada nije htjela dijeliti resore dok je bila u oporbi i došli su nespremni ljudi. Tek nakon izbora su doznali koji im se resor dodjeljuje. Recimo, ministar rada je trebao biti ministar obrane, napisao je elaborat o restrukturiranju MORH-a, a postao je ministar rada. Zašto se ljudi ne spremaju unaprijed za područje koje mogu, žele i znaju voditi? To nije nikakva podjela fotelja.

Mislim da sam bio vrlo jasan. Program predstavljaju ljudi po pojedinim sektorima.

Koji je vaš sektor?

Iz predstavljanja programa je jasno tko je za što odgovoran. To ne znači da će ti ljudi sjediti u ministarstvima ili vladi. Za mene je puno važnije znati tko u ime političke platforme Most koordinira određene društvene djelatnosti. Vi znate da sam ja sveučilišni profesor, znate da sam liječnik i vodim kliniku, znate da sam bio u Domovinskom ratu, interesiraju me temeljna politička pitanja i tu mogu dati svoj doprinos. Nemojte od mene očekivati da pričam o gospodarstvu, o sigurnosnim službama, ekologiji, turizmu ili poljoprivredi. To su važne teme, ali ja to ne znam.

Očito ne želite odgovoriti.

Tražite odgovor koji vam je još uvijek nemoguće dati.

Vratimo se na vaš optimizam. Dobijete li dovoljno glasova da budete realna snaga u Saboru možete li zamisliti sebe osobno da koalirate sa strankama koje vode Tomislav Karamarko i Zoran Milanović?

Prvo treba poštivati izbornu volju. Ako građani izaberu HDZ i gospodina Karamarka za premijera, odnosno SDP i gospodina Milanovića za premijera to podrazumijeva da su to hrvatski premijeri i moji premijeri. Oko toga nema nikakvih dilema.

To je pod uvjetom da oni sami dobiju dovoljno glasova. Govorim o drugoj situaciji.

Druga situacija je da netko od njih bude lošije pozicioniran i da netko bude u situaciji da razgovara s nama. Mi ćemo razgovarati i s jednima i s drugima.

Znači to bi bio treći put u životu da razgovarate s Karamarkom? Rekli ste da ste kao potpredsjednik HDZ-a samo dvaput s njime razgovarali.

Razgovarat ćemo i sa SDP-om i s HDZ-om. Za Boga miloga ako nešto ovoj zemlji treba, treba joj dijaloga. Treba poštivati volju građana. Gospodin Josipović nije bio moj izbor, ali ja nikada nisam pristao na to da on ne bude moj predsjednik. Vi se sjećate mojih komentara o često korištenoj sintagmi nenarodna vlast. Zorana Milanovića je izabrao hrvatski narod kao što će biti izabran sljedeći premijer. Tko od nas ima pravo. Oni su izabrali HDZ ili SDP. To su dvije velike političke stranke s čijim programom se mi u ovom trenutku ne slažemo i ne nalazimo puno dodirnih točaka, ali ćemo razgovarati. Nećemo se ponašati kao Milanović koji ne razgovara s Karamarkom, Karamarko koji proziva Milanovića da je nenarodna vlast, pa se jako loše proziva predsjednicu države. Kakvu to političku poruku šalje?

Rekli ste da treba poštivati volju građana, predsjednica Republike je nedavno poslala prilično nezgodnu poruku o volji građana. Zapravo je rekla da će ona odlučiti što je volja građana.

Ustav određuje što je volja građana. Stručnjaci su jasno definirali kako se nakon izbora trebaju ponašati svi izborni akteri i što se očekuje od predsjednice države. Ne vidim tu nikakvih dilema nit nerazumljivosti. Mandat će dobiti onaj tko dokaže da može imati parlamentarnu većinu.

Koja je osnovna poruka koju Most želi poslati? Što je ono na čemu ćete raditi u sljedećem mandatu?

Promjene. Ja bih sveo cijeli naš politički angažman na promjene. Želimo mijenjati način na koji su političke države mijenjale ovu državu. Promjene, ne u smislu reformi. Ta se riječ izlizala i naslušali smo je se. Čini se da su svi za reforme, ali nisu za promjene koje obuhvaćaju promjene Ustava, izbornog zakona, javne uprave, teritorijalnog ustroja. To smatramo bitnim preduvjetom da bismo relaksirali društvo, omogućili razvoj gospodarstva.

Svjedočili smo postrojavanju stranačke garde pred Hrvatskim Saborom. Kako vi na to gledate?

U ovoj državi može biti samo jedna policija i jedna vojska – Hrvatska. Posljednjih dana smo svjedočili pozivima na kulturnu revoluciju, postrojavanju stranačke vojske. Bili bi za ovo državu jako loše kada bi te dvije pojave dobile službenu potvrdu kroz sudjelovanje u vlasti. Hrvatska tada ne bi bila najbolje mjesto za život. To ne mogu prihvatiti čak ni kao dio političkog folklora.

Ni jedna velika i etablirana politička opcija nije se usudila to kritizirati. Svi se nadaju da će HDSSB moći privući na svoju stranu.

Nas politička trgovina ne zanima. Ako nemate načela i principa ne znam kako možete sudjelovati u političkoj utrci. To je moj stav i stav Most-a